Sampoongi kaubanduskeskuse varing

Sampoongi kaubanduskeskuse varing (korea k. 삼풍백화점 붕괴 사고, 三豊百貨店 崩壞 事故) on katastroof, mis toimus 29. juunil 1995. aastal Lõuna-Koreas Souli Seocho ringkonnas. See on Lõuna-Korea ajaloo suurim rahuaegne õnnetus. Hoone varingus hukkus 502 inimest ja 937 said vigastada. 

 Taust 

 Ehitus 
1988. aasta suveolümpiamängude eel toimus Soulis ja selle ümbruses ehitusbuum. Rahvusvahelistele ettevõtetele kehtestatud ehituslepingute piirangute tõttu viisid riigis peaaegu kõiki ehitustöid läbi Lõuna-Korea ettevõtted, kes pidid tellimuste suure mahu tõttu sageli töötama väga lühikeste tähtaegadega.

Kaubanduskeskuse ehitust alustas 1987. aastal kontsern Sampoong Group (korea k. 삼풍그룹), mille peatöövõtjaks oli Woosung Construction (korea k. 우성건설). Maa, millel varem asus prügila, oli algselt mõeldud neljakorruselise elamukompleksi ehitamiseks. Ehituse ajal muutis kaubanduskeskuse tulevane direktor Lee Joon hoone otstarvet ja disaini läbi Seocho ringkonnavalitsusega sõlmitud korruptiivse tehingu.

Selle tulemusel eemaldati ehitusplaanidelt eskalaatorite jaoks mitu tugisammast ja hoonele ehitati ebaseaduslikult viies korrus. Kui Woosung Construction keeldus plaane muutmast, siis Lee Joon ignoreeris nende hoiatusi, vallandas töövõtjad ja viis projekti lõpule oma ehitusfirmaga. Ehitus valmis 1989. aasta lõpus ja Sampoongi kaubanduskeskus avati ametlikult 7. juulil 1990. Viie aasta jooksul külastas seda iga päev 40 000 inimest.

 Rikkumised töö ajal 
Algselt kavandati viiendale korrusele rulluisuparki, aga Lee Joon muutis plaane ja paigutas viiendale korrusele restoranid, sealhulgas ondol-tüüpi põrandaküttega Korea restoranid, mis vajas täiendavat toru- ja betoonkihti. Selle tulemusena suurenes põrandaplaadi paksus ja kaal ning põrandaküte, külmutusseadmed ja muu tehniline varustus tekitasid põrandaplaadile ja tugisammastele täiendava koormuse. Ülemisele korrusele tekkisid ka praod.

Lisaks viidi vesijahutusseadmed keldrikorruselt katusele, et vabastada ruumi esimesel korrusel, mis suurendas katuse koormust ligikaudu 610 kg/m² võrra. Kliimaseadmete paigaldamisel katusele 1993. aasta augustis ei kasutatud kraanat, vaid asetati need rullikutele ja lohistati üle katuse, mis põhjustas konstruktsioonis esimesed märgatavad praod. Olukorda süvendas asjaolu, et viienda korruse tugisambad ei olnud alumiste korruste sammastega joondatud, mis suurendas koormuse ebaühtlast jaotumist.

 Varing 

 Eeltingimused 
pisi|351x351px|Sampoongi kaubanduskeskuse varing
1994. aastal koliti spordikeskuse vastas teisel korrusel asunud finantssektor (CHB Panga filiaal) esimesele korrusele ning 5. jaanuaril 1994 avati selle asemel raamatupood. Tohutu hulga raamatute raskuse tõttu hakkasid spordikeskuse saalis praod järk-järgult laienema. Raamatupood suleti lõpuks 3. märtsil 1995, kuid see ei takistanud pragude edasist laienemist. 1995. aasta aprillis tekkisid põhjatiiva restoranide kohal lakke praod. Maiks hakkas pragudest välja imbuma liiva ja viienda korruse põrand hakkas aeglaselt vajuma.
pisi|353x353px|Sampoongi kaubanduskeskuse varing vaadatune hoone teisest küljest

 Vibratsioon 
29. juunil 1995. aastal kohal oli kaubanduskeskuse direktor Lee Han-sang (Lee Jooni poeg) erakorralisel koosolekul, et arutada hoone seisukorda. Kell 9:00 teatati viienda korruse restoranist, et põrand oli vajunud umbes kaks meetrit ja lagi oli kergelt läbi paindunud. Leel paluti kohe sündmuskohale minna ja olukorda hinnata.

Kohale jõudes märkas ta tugisambas umbes 20 meetri pikkust pragu ning läbipaindunud lage. Naaberrestoranides tilkus laest vett. Kell 10:00 tööle saabunud neljanda korruse töötaja teatas, et kuulis umbes kolm minutit kestnud konditsioneeri vibratsiooni, mis resoneerus pragudega.

Kell 11:00 kontrollisid Lee Han-sang, arhitekt Lee Young-gil ja asehaldur Lee Won-soo isiklikult viiendat korrust. Umbes tund hiljem suleti see korrus külastajatele. Kell 12:00 katkestati konditsioneeride gaasivarustus ning seadmed lülitati välja. Vaatamata olukorra tõsidusele otsustas juhtkond hoonet remontida kaubanduskeskust sulgemata.

 Varing 
Kell 17:40 evakueeris juhtkond hoone kiiremas korras. Kell 17:50 hakkasid teisel ja kolmandal korrusel töötajad nõudma evakueerimist. Nende hüüded olid aga allpool kuuldamatud, eriti maapinnast madalamatel korrustel. Kell 17:52 varises katus kokku. Seejärel varisesid kokku ka peamised tugisambad. 20 sekundi jooksul varises lõunatiib täielikult kokku, mattes rusudesse 1445 inimest.

 Reaktsioon 
Katastroof põhjustas avalikkuses tugevat pahameelt ning tõi kaasa meeleavaldusi, hirmu ja umbusku 1980.–1990. aastatel ehitatud hoonete suhtes. Selle tulemusena korraldas valitsus üle kogu riigi hoonete ohutuskontrolli. Kontrolli tulemused näitasid, et ligikaudu 14,3% hoonetest vajas põhjalikku rekonstrueerimist, umbes 80% vajas remonti ning vaid 2% hoonetest hinnati ohutuks.

 Viited 

Kategooria:Varingud
Kategooria:Katastroofid
Kategooria:Lõuna-Korea